Soros György szerint "tragédia Magyarországnak, hogy a jelenlegi kormánya a valóság kiforgatásával és a lakosság félrevezetésév el próbálja magát hatalmon tartani".

Az RTL Híradó interjút kért Soros Györgytől, és a Nyílt Társadalom Alapítványoktól kapták válaszként az üzletember videóüzenetét – közölték.

A hírműsor Facebook-oldalán délután közzétett félperces részletből annyi már kiderült: Soros György úgy érezte, most meg kell szólalnia, hogy megvédje a civil szervezeteknél dolgozókat.

A videóüzenet hosszabb változatát kedd este hozták nyilvánosságra.

Az üzletember ebben elmondja: a nemzeti konzultáció szerinte szándékos kiforgatása az ő nyilvánosan megjelent véleményének a migráció kérdésében. "Tragédia Magyarországnak, hogy a jelenlegi kormánya a valóság kiforgatásával és a lakosság félrevezetésév el próbálja magát hatalmon tartani" – fogalmazott.

Soros György közölte: azért most nyilatkozik, mert most jelenik meg a konzultáció eredménye, és ez jó alkalom arra, hogy tisztázzák, mit mondott ő, és mit mondott a magyar kormány.

Azt mondta a nyilatkozatával kapcsoltban: kivételt tett most, mert az, hogy ő nem reagál a magyar kormány mocskolódásaira, "rosszul esik" a civil szervezetek munkatársainak, akik nagy rizikót vállalnak.

"Én nagyon aggódom Magyarországgal kapcsolatban, nagyon sokat gondolok Magyarországra, és akarom, hogy a magyar nép tudja: megteszek és továbbra is meg fogok tenni mindent, hogy Magyarországot, a magyar népet támogassam" – zárul az üzenet.